FI Euroopan unionin virallinen lehti L 174/5

NEUVOSTON DIREKTIIVI (EY) 2006/58/EY,

annettu, 27 päivänä kesäkuuta 2006,

direktiivin 2002/38/EY muuttamisesta radio- ja televisiolähetyspalveluihin ja tiettyihin sähköisesti suoritettaviin palveluihin sovellettavien arvonlisäverojärjestelyjen soveltamisajan osalta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon direktiivin 77/388/ETY muuttamisesta ja väliaikaisesta muuttamisesta radio- ja televisiolähetyspalveluihin ja tiettyihin sähköisesti suoritettaviin palveluihin sovellettavien arvonlisäverojärjestelyjen osalta 7 päivänä toukokuuta 2002 annetun neuvoston direktiivin 2002/38/EY (1) ja erityisesti sen 5 artiklan,

ottaa huomioon komission ehdotuksen,

sekä katsoo seuraavaa:

(1) Direktiivin 2002/38/EY 5 artiklassa edellytetty uudelleentarkastelu on suoritettu.

(2) Uudelleentarkastelu osoittaa, että direktiivin 2002/38/EY 1 artiklan säännökset ovat toimineet tyydyttävästi ja ne ovat saavuttaneet tavoitteensa.

(3) Komissio esitti 29 päivänä joulukuuta 2003 ehdotuksen direktiiviksi verovelvollisten välisten palvelujen suorituspaikasta; ehdotusta muutettiin komission 22 päivänä heinäkuuta 2005 tekemällä ehdotuksella verovelvollisten henkilöiden muille kuin verovelvollisille asiakkaille suorittamien palvelujen sisällyttämiseksi mukaan. Muutetussa ehdotuksessa kaikkia radio- ja televisiolähetyspalveluja ja sähköisesti suoritettavia palveluja verotetaan kulutuspaikassa.

(4) Komissio esitti 4 päivänä marraskuuta 2004 arvonlisäverovelvoitteiden yksinkertaistamisesta direktiiviehdotuksen, jossa edellytetään yleisempää sähköistä järjestelmää kuin mitä edellytettiin direktiivissä 2002/38/EY, jotta verovelvoitteiden täyttäminen helpottuisi rajatylittävien palvelujen osalta.

(5) Vaikka on edistytty merkittävästi pyrkimyksissä mainittujen säädösehdotusten perusteella toteuttaa tarvittavia laajempia toimia, joilla korvataan direktiivin 2002/38/EY 1 artiklaan sisältyvät toimet, ensiksi mainittuja toimia ei ole ollut mahdollista hyväksyä ennen kuin jälkimmäisten voimassaolo päättyy 30 päivänä kesäkuuta 2006.

(6) Tällaisten laajennettujen toimien lyhyellä tai keskipitkällä aikavälillä tapahtuvan toteuttamisen ja edellä mainitun uudelleentarkastelumenettelyn tulosten perusteella on sisämarkkinoiden asianmukaisen toiminnan kannalta ja vääristymien jatkuvan torjumisen varmistamiseksi aiheellista, että direktiivin 2002/38/EY 1 artiklassa tarkoitettujen radio- ja televisiolähetyspalveluihin ja tiettyihin sähköisesti suoritettaviin palveluihin sovellettavien säännösten soveltamista pitäisi jatkaa 31 päivään joulukuuta 2006 saakka.

(7) Direktiivin 2002/38/EY 5 artiklassa säädetään, että neuvosto voi käytännön syistä jatkaa määräaikaa toimien yksimielisesti komission ehdotuksen pohjalta.

(8) Tämän vuoksi direktiivi 2002/38/EY olisi muutettava vastaavasti.

(9) Asian kiireellisyys huomioon ottaen on lainsäädäntöaukon välttämiseksi ehdottoman välttämätöntä myöntää poikkeus Euroopan unionista tehdyn sopimuksen ja Euroopan yhteisöjen perustamissopimusten liitteenä olevan kansallisten kansanedustuslaitosten asemaa Euroopan unionissa koskevan pöytäkirjan I osan 3 kohdassa mainittuun kuuden viikon määräaikaan,

ON ANTANUT TÄMÄN DIREKTIIVIN:

1 artikla

Korvataan direktiivin 2002/38/EY 4 artikla seuraavasti:

”4 artikla Edellä 1 artiklaa sovelletaan 31 päivään joulukuuta 2006 saakka.”

2 artikla

1. Jäsenvaltioiden on saaettava tämän direktiivin noudattamisen edellyttämät lait, asetukset ja hallinnolliset määräykset 1 päivänä heinäkuuta 2006. Niiden on viipymättä toimitettava nämä säännökset kirjallisina komissiolle.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

3 artikla

Tämä direktiivi tulee voimaan päivänä, jona se julkaistaan Euroopan unionin virallinessa lehdessä.

4 artikla

Tämä direktiivi on osoitettu kaikille jäsenvaltioille.

Tehty Luxemburgissa 27 päivänä kesäkuuta 2006. Neuvoston puolesta Puheenjohtaja J. PRÖLL

(1) EYVL L 128, 15.5.2002, s. 41.